किसान नेता बोले- खट्‌टर CM के काबिल नहीं, BJP चुनाव से पहले अनिल विज को बनाएं
कुरुक्षेत्र के शाहबाद में लाठीचार्ज के दौरान गिरफ्तार किए गए किसान नेता गुरनाम सिंह चढूनी व अन्य सभी किसानों के आज जेल से रिहा होने की उम्मीद है।
कुरुक्षेत्र के शाहबाद में लाठीचार्ज के दौरान गिरफ्तार किए गए किसान नेता गुरनाम सिंह चढ़ूनी समेत 9 किसानों को पुलिस ने रिहा कर दिया है। कुरुक्षेत्र जेल के बाहर जमा किसानों ने फूल मालाएं पहनाकर चढ़ूनी का स्वागत किया। साथ ही समर्थकों ने ढोल पर डांस भी किया।
चढ़ूनी ने बाहर आते ही सरकार पर निशाना साधते हुए कहा- "हमारे मुख्यमंत्री काबिल नहीं हैं। मैं इनके हाईकमान को कहना चाहूंगा कि इन्हें हटा दें, ये बेवजह झगड़ा करवाते हैं। चुनावों तक अनिल विज को मुख्यमंत्री बना सकते हैं, या कोई और इन्हें पसंद आता है तो उसे बना सकते हैं।"
चढ़ूनी ने कहा कि इस बार सरकार ने किसानों पर 2 ज्यादती की हैं, बिना वजह किसानों पर लाठीचार्ज किया गया, दूसरा 307 धारा उत्पीड़न के लिए लगाई गई। किसानों के जोश की वजह से उनकी जीत हुई है। उन्होंने सभी किसान संगठनों का धन्यवाद किया। साथ की संगठनों में चल रहे मनमुटाव पर कहा कि जब भी उनका सरकार के खिलाफ कोई आंदोलन होगा सभी मिलकर उसकी लड़ाई लड़ेंगे।
MSP की लड़ाई कुरुक्षेत्र से शुरू हुई है, उनकी कोशिश है कि वे इसे पूरे देश में लेकर जाएंगे। सरकार के साथ जो समझौता हुआ है, वो उन्हें मानना ही पड़ेगा, अगर ऐसा नहीं हुआ तो यह विश्वासघात होगा, जोकी किसी के लिए भी हानिकारक हो सकता है।
इससे पहले बुधवार को उनकी जमानत याचिका कोर्ट में दायर की गई थी, लेकिन टेक्निकल रीजन की वजह से जमानत मंजूर नहीं हो सकी। न्यायालय ने मामले को लेकर गुरुवार का समय दिया।
नेशनल हाईवे जाम करने पर लिया हिरासत में
6 जून को को नेशनल हाईवे जाम करने के आरोप में किसान नेता गुरनाम सिंह चढूनी, जसबीर सिंह मामू माजरा, राकेश बैंस, पंकज हबाना, प्रिंस वड़ैच, जरनैल, नसीब, जयपाल और गुलाब सहित करीब 150 किसानों को हिरासत में लिया था। किसान नेताओं के अलावा अन्य सभी किसानों को रिहा कर दिया था। हाईवे जाम करने के आरोप में पुलिस ने 700 से अधिक किसानों पर मामला दर्ज किया था, मगर सरकार के साथ सहमति बनने पर अब मामला रद किया जाएगा।
न्यायालय ने भेजा था न्यायिक हिरासत में
पुलिस ने नेशनल हाईवे जाम करने पर नेशनल हाईवे एक्ट 8बी, सेक्शन 3 पीपीए 120 बी, धारा 147, 149, 186, 188, 283, 307, 332, 353 के तहत केस दर्ज किया है। इसमें पुलिस कर्मचारियों पर पत्थर बरसाकर उन्हें घायल करने की भी धारा शामिल है। इन धाराओं में न्यायालय ने किसान नेताओं को 14 दिन की न्यायिक हिरासत में भेजा था।
सरकार ने मानी थी किसानों की मांग
सूरजमुखी पर MSP और किसानों की रिहाई की मांग को लेकर कुरूक्षेत्र में जम्मू-दिल्ली नेशनल हाईवे जाम कर बैठे किसानों की मांगे सरकार ने मंगलवार रात को मान ली थी। सरकार ने कहा कि किसानों की सूरजमुखी को 6400 रुपए प्रति क्विंटल खरीदने की मांग को देखते हुए अब इसकी खरीद 5 हजार प्रति क्विंटल के हिसाब से की जाएगी। बकाया 1400 रुपए प्रति क्विंटल सरकार भावांतर योजना के तहत देगी।